Kabinet het goeie nuus oor beleggings | Maroela Media
Die kabinet het vandeesweek goeie nuus gehad oor buitelandse investering van miljarde rand in die land.
Dit kom in 'n tyd dat Suid-Afrikaanse maatskappye katvoet loop om hul likiede bates binnelands te belê – iets wat die regering vreeslik graag wil hê moet gebeur.
Eerstens beskou die kabinet die Amerikaanse koeldrankmaatskappy PepsiCo se aanbod om die Suid-Afrikaanse maatskappy Pioneer Foods teen R25 miljard te koop as 'n mosie van vertroue in die Suid-Afrikaanse ekonomie. Sommige markontleders sien dit weer as 'n tweesnydende swaard – aan die een kant beteken dit 'n klomp geld kom die land binne, maar aan die ander kant is dit die verlies van Suid-Afrikaanse beheer oor 'n plaaslike bate wat lank reeds bestaan.
Die tweede voorbeeld wat die kabinet geopper het, is dat die motorvervaardiger Ford aangekondig het dat hulle hul aanleg by Silverton in Pretoria teen 'n koste van R3 miljard gaan uitbrei om voortaan 168 000 Rangers en Everests per jaar te kan vervaardig – 44 000 meer as tans.
Die kabinet se derde voorbeeld van 'n groot buitelandse belegging is R50 miljoen van die maatskappy BFG Rail in 'n fabriek in Gauteng wat chemiese middels vervaardig.
Die kabinetswoordvoerder en minister in die presidensie, Jackson Mthembu, het voorts aangekondig dat die verslag van die presidensiële taakspan oor grondhervorming en landbou Sondag vir openbare kennisname gepubliseer sal word. Die kabinet het ook sy leedwese en meelewing oorgedra aan die familie van die musikant Johnny Clegg, wat verlede week oorlede is.
Beleggings in die vervaardigings sektor is goed vir 'n land, dit skep werk en ekonomiese vooruitgang.
Dit is goeie nuus, maar wat van die afleggings by ArcelorMittal en die mynboubedryf, wat in 20 jaar nie een nuwe skag gesink het nie?
Pepsi en Ford se uitbreidings is hoofsaaklik geoutomatiseerde produksielyne en gebruik hoofsaaklik hoëvlak ingevoerde spesialiste om aan die gang te bly.
Die aankondiging maak my nie optimisties nie en is waarskynlik nog 'n poging om aandag af te lei van die onteiening sonder vergoeding wat nou in die grondwet ingeskryf gaan word.
Dit slaan my dronk, kyk waar is die Rand letterlik alweer oppad na die afgrond teen die Dollar en Euro vandag.